Traian Băsescu a acuzat sâmbătă, într-o postare pe pagina sa de Facebook, că instituțiile statulului- DNA, SRI și ICCJ- fac spectacol pentru acapararea puterii și "din slugărniciei față de noul președinte", ignorând dreptul la apărare pentru cei acuzați și ducând justiția la orizontul anilor 50.

„Începînd cu 2015, în loc să continue procesul de consolidare al justiției „trei bugetari” din vîrful instituțiilor de forță, SRI, DNA dar și ICCJ au decis că poporul vrea spectacol și în numele acaparării puterii de către ei înșiși și a slugărniciei față de noul președinte au oferit spectacol. Ce au refuzat însă cei trei? Au refuzat să garanteze dreptul fundamental la apărare pentru cei acuzați de procurori, aruncând justiția la orizontul anilor 50 și făcându-se a uita că: 1.Persoanele suspectate sau acuzate nu trebuiesc prezentate public ca și cum ar fi vinovate, prin utilizarea unor măsuri de constrângere fizică (vezi pasiunea pentru încătușări cu transmisiune în direct); 2.Orice dubiu cu privire la vinovăție trebuie interpretat în favoarea persoanei suspectate sau acuzate ( nu invers, așa cum se procedează acum); 3.Suspectul sau acuzatul au dreptul la tăcere și de a nu se autoincrimina iar exercitarea acestui drept nu poate fi utilizat împotriva suspectului sau acuzatului și nu poate fi interpretat a fi o dovadă a săvârșirii infracțiunii”, a scris sâmbătă Traian Băsescu pe pagina sa de Facebook.

Fostul președinte a atacat și o parte a presei care a vorbit despre pozițiile sale publice, ale președintelui Senatului Călin Popescu Tăriceanu și ale fostului premier Victor Ponta în raport cu justiția.

„Trebuie să învățăm împreună că respectarea drepturilor fundamentale stă la baza unei societăți democratice și că ele, drepturile fundamentale, nu sunt un lux, ci o condiție obligatorie. Nu-i apăr pe corupți, dar apăr ce am construit cu prețul a două suspendări și a unei opoziții crâncene cu Parlamentul, și mai presus de orice, apăr statul de drept, singura soluție ca țara să progreseze. Observ o campanie hotărâtă și în același timp mincinoasă a gradaților din presă în a convinge că, în raport cu justiția, Tăriceanu, Ponta sau Băsescu sunt tot una. Mai au puțin și vor susține în scrierile lor penibile că de fapt eu mi-am aranjat cu Tăriceanu suspendarea din 2007, iar suspendarea din 2012, plecând de la premisa > de sergent major executant, s-a făcut pentru că așa m-am înțeles cu Ponta. Asta face, după mintea lor, ca astăzi eu, Tăriceanu și Ponta să luptăm împreună împotriva Justiției. Cât de penibili pot fi unii gradați din presă”, a scris Traian Băsescu.

Fostul șef al statului a mai spus că militează pentru o justiție independentă, dar care respectă drepturile fundamentale, în timp ce „Tăriceanu și Ponta vor o justiție controlată politic”.

„Și ce să vezi, dacă există justiție, susțin gradații din presă, ea a început să existe începând cu 2015, odată cu instalarea domnului Klaus Iohannis la Cotroceni. Pentru ei justiția este aceea în care procurorii transmit presei documente acuzatoare din dosare, pentru ei justiția este aceea în care oameni încătușați sunt purtați cu cătușe prin fața televiziunilor înainte de a fi judecați, pentru ei justiția este acceea în care acuzații sunt judecați de popor și de tot soiul de jurnaliști și politruci la televiziuni, pentru ei justiția este aceea în care Președintele este nemulțumit de o hotărâre definitivă drept pentru care slugile aprobă grăbite o cale extraordinară de atac etc, etc. Nu, doamnelor și domnilor gradați! Este o abordare falsă și care degradează justiția”, a adăugat fostul președinte.